MANIFEST DE L’ASSOCIACIÓ PETIT MOLINET PER REIVINDICAR EL SUPORT ECONÒMIC DE L'ADMINISTRACIÓ

**Petit Molinet, Associació de Criança Comunitària del barri de Poble Sec**, neix el 2012, gràcies a l’interès de famílies del barri en crear un servei de suport familiar i acompanyament professional respectuós a les famílies i als seus infants. **Més de 300 famílies han participat** fins el moment del **procés col•lectiu del projecte;** amb el debat, reflexions, presa de decisions, i amb **l'acondicionament de l'espai** amb les seves mans i el seu temps; a la vegada que hem anat teixint entre totxs una gran **xarxa de suport mutu de criança i comunitat.**

Estem en un **moment delicat per a la nostra supervivència com a entitat i és per això que posem de manifest una sèrie de necessitats que es vinculen amb l'Administració i per tant la interpel•lem per trobar solucions i mobilitzar recursos.**

Som una **associació sense ànim de lucre, que es manté econòmicament gràcies a les quotes de les persones sòcies i l'aplicació de molta creativitat econòmica i de gestió**, fent malabars per arribar a fi d'any sense dèficit. Portem anys treballant en la sostenibilitat del projecte, mitjançant formacions i assessorament, i amb molts esforços hem aconseguit **un equilibri que ara està en perill**.

Des de fa anys **ens reunim periòdicament amb tècnics de l'administració** per aconseguir una via per **regularitzar el permís d'activitat del local, que és un problema irresolt comú als baixos del barri**. **Hem treballat conjuntament amb la PEPI** (Plataforma per l’Educació i la Participació dels Infants) **per cridar l'atenció de l'administració sobre la situació de les organitzacions com Petit Molinet que necessiten de l'ajuda i el suport de l'Ajuntament per tenir una sostenibilitat econòmica, que ens permeti treballar millor i garantir uns contractes de treball dignes**. En aquest sentit hem lluitat per aconseguir locals cedits per l'Ajuntament per a la nostra tasca. Tanmateix, **Petit Molinet no ha aconseguit tal cessió en els seus nou anys d’existència**, i la despesa de lloguer mensual és una càrrega que es suporta també amb les quotes i donacions voluntaris.

**La irrupció del confinament i la pandèmia** **i tots els costos** que ha provocat a nivell de salut, laboral , familiar i econòmic, **eren imprevisibles** en el març de 2020. **L'economia del projecte i la sostenibilitat de l'associació ha estat molt afectada** durant el confinament i el postconfinament. La consolidació de la xarxa de Petit Molinet ha estat fonamental per poder seguir endavant fins al dia d'avui, donat que hem comptat amb el suport i solidaritat de més de 140 famílies i 13 organitzacions afins. A més a més, durant la pandèmia, amb el local tancat, forçaren la porta i **entraren a robar i perdérem 1500€ de donacions de les activitats lúdico-festives** al barri que havíem recaptat els darrers mesos. No cal dir que aquests tipus d'activitats multitudinàries no podem realitzar-les actualment per mesures sanitàries, i per tant aquests tipus d'ingressos ja no es generen.

**Actualment estem en una carència econòmica molt dramàtica en la que es fa palesa la necessitat d'una ajuda substancial de l'administració** **per tal que el projecte pugui seguir endavant amb bones condicions i el barri no perdi un projecte d'alta qualitat** com aquest, conegut i reconegut per centenars de famílies i que totxs tenim la certesa que és insubstituïble i pel qual val la pena lluitar.

Al nostre barri i districte comptem amb una gran amalgama de persones d'una gran diversitat de procedències culturals. **Al Petit Molinet agafa valor la diversitat**, les llengües, costums i creences de les famílies enriqueixen el nostre treball, especialment l'acompanyament dels infants amb les seves primeres experiències amb l'altre. La **diversitat de gènere, la diversitat funcional i la diversitat d'estructures i històries familiars enriqueixen** l'escolta, el diàleg i les reflexions per seguir **acompanyant la cura a les criatures de manera cada vegada més innovadora**.

El 2019 vàrem rebre **l'assessorament en Economia Feminista de Coòpolis** (l’Ateneu Cooperatiu de Barcelona) perquè apostem per l'equitat, la diversitat, la corresponsabilitat, la valoració i socialització de les cures des d'una perspectiva feminista. Hem treballat la sostenibilitat econòmica del projecte i a la vegada, la sostenibilitat de la vida, humana i emocional dels membres de l'organització.

També treballem amb entitats **per un acompanyament no sexista a la infància**, com son **l'Etnogràfica i Coeducacció**, hem participat activament com a col•lectiu en formacions i activitats per repensar constantment les nostres pràctiques d'educació des d'una mirada feminista.

**L'equip d'educadorxs** de Petit Molinet col•labora oferint **xerrades i recursos per l'Espai de Criança de 0 a 3 anys del Centre Cívic Cotxeres Borrell**. També realitza **reunions de seguiment de les criatures amb professionals del CDIAP**, i anualment **es coordina amb el Grup de Postpart del CAP de les Hortes** per a xerrades informatives.

Al Petit Molinet **estem participant activament en l'elaboració del Pla de Barri de Poble Sec** com a representants de la PEPI. Amb la nostra participació al Pla de Barri volem generar espais saludables de cura, de trobada i participació en el barri a tota la comunitat, especialment alguns dels col•lectius més vulnerables, els infants i les persones grans. Treballem colze a colze amb **Cooperasec**, amb qui mantenim reunions periòdiques i participem dels projectes i esdeveniments en comú (amb **Mésquecures** treballem per dignificar i visibilitar el sector cures, actualment estem preparant una acció reivindicativa als carrers per visibilitzar la tasca de cures del barri). També pertanyem a la **xarxa de la XELL**, que uneix a quasi 100 entitats de Catalunya i Illes Balears, innovadores en la cura de les criatures i les seves famílies, de les quals algunes són del barri i del districte. Fa anys que treballem en el **conveni de pràctiques de la UB amb estudiants d'Educació Social: l'equip professional de cura del Petit fa el seguiment i acompanyament d'aquestes pràctiques de 2 estudiants anualment**, de manera que generem també coneixement i formació institucionlitzada.

**Donada la nostra trajectòria d'implicació i aportació al barri**, realitzant l'acompanyament emocional a les criatures i a les famílies en un moment molt delicat per la salut mental de les persones com és la pandèmia, contribuint en la creació d'una xarxa de sosteniment de les persones vulnerables (com son les criatures i les famílies que estan criant) en un moment de crisi de les cures evident com mai abans; i donada la urgència de crear i reforçar espais per sostenir aquestes necessitats al barri, **demanem a l'administració**:

**Una resposta clara i concreta que aposti per a la supervivència de projectes com aquest**, amb recursos que aportin la solidesa que necessita i per tant el futur que voldríem, per continuar una tasca al barri que creiem que és necessària, que fa comunitat i que dona servei a un sector necessari com és la criança i l'educació.

Un suport que fins al moment no s'ha concretat però que creiem que **pot tenir diverses formes: des de la cessió d'un local fins a la concessió d'un ajut econòmic** que permeti a Petit Molinet sortir de la situació actual, en la qual tota la solvència del projecte recau sobre les famílies participants i les persones professionals de la cura.

Seguir endavant ens ha de permetre continuar i ampliar la nostra tasca comunitària, **expandint el missatge de criança respectuosa i feminista a totes les famílies del barri i la ciutat**, dels del propi projecte i per mitjà de xerrades, trobades i dinàmiques.

**Tenim el gran suport de moltes entitats del sector cura, infància, família i del barri, col•lectius sotasignants** que han volgut donar suport a aquest manifest, per recolzar-nos i donar visibilitat a la situació crítica actual de Petit Molinet.

|  |  |
| --- | --- |
|  ENTITATS ADHERIDES | ENTITATS ADHERIDES |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |
|  |  |